CELEX: 32013R0119
Language: et
Date: 2013-02-11 00:00:00
Title: Komisjoni määrus (EL) nr 119/2013, 11. veebruar 2013 , millega muudetakse määrust (EÜ) nr 2214/96 (tarbijahindade harmoneeritud indeksite kohta: THHI osaindeksite edastamine ja levitamine) seoses konstantse maksumääraga tarbijahindade harmoneeritud indeksite kehtestamisega  EMPs kohaldatav tekst

12.2.2013   
            
            
               ET
            
            
               Euroopa Liidu Teataja
            
            
               L 41/1
            
         
      KOMISJONI MÄÄRUS (EL) nr 119/2013,
   11. veebruar 2013,
   millega muudetakse määrust (EÜ) nr 2214/96 (tarbijahindade harmoneeritud indeksite kohta: THHI osaindeksite edastamine ja levitamine) seoses konstantse maksumääraga tarbijahindade harmoneeritud indeksite kehtestamisega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. oktoobri 1995. aasta määrust (EÜ) nr 2494/95 tarbijahindade harmoneeritud indeksite kohta, (1) eriti selle artikli 4 kolmandat lõiku ja artikli 5 lõiget 3,
   võttes arvesse Euroopa Keskpanga arvamust (2),
   ning arvestades järgmist:
   
               (1)
            
            
               Vastavalt määruse (EÜ) nr 2494/95 artikli 5 lõike 1 punktile b peavad liikmesriigid määrama kindlaks tarbijahindade harmoneeritud indeksid.
            
         
               (2)
            
            
               Komisjoni määruses (EÜ) nr 2214/96 (3) on sätestatud, et liikmesriigid peavad määrama kindlaks tarbijahindade harmoneeritud indeksi (edaspidi ka „THHI”) osaindeksid ja edastama need komisjonile (Eurostat), kes neid levitab.
            
         
               (3)
            
            
               Et analüüsida inflatsiooni ja hinnata lähenemist liikmesriikides, on vaja koguda teavet maksumuudatuste mõjude kohta inflatsioonile. Selleks peaks tarbijahindade harmoneeritud indeksid arvutama ka konstantse maksumääraga hindade alusel, mitte ainult vaadeldud hindade alusel, ja väljendama konstantse maksumääraga tarbijahindade harmoneeritud indeksitena (edaspidi ka „THHI-KM”).
            
         
               (4)
            
            
               Et saada kõikidest liikmesriikidest usaldusväärseid ja võrreldavaid andmeid, tuleb konstantse maksumääraga tarbijahindade harmoneeritud indeksite arvutamiseks luua ühtne metoodiline raamistik ja seda käigus hoida.
            
         
               (5)
            
            
               Arvesse on võetud kulutasuvuse põhimõtet vastavalt määruse (EÜ) nr 2494/95 artiklile 13.
            
         
               (6)
            
            
               Käesoleva määrusega ettenähtud meetmed on kooskõlas Euroopa statistikasüsteemi komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 2214/96 muudetakse järgmiselt.
   
               1)
            
            
               Artiklile 2 lisatakse järgmine lõik:
               „ „Konstantse maksumääraga tarbijahindade harmoneeritud indeksid” – indeksid, mille abil mõõdetakse tarbijahindade muutusi ilma samal ajavahemikul toodete maksumäärades toimuvate muutuste mõjuta.”
            
         
               2)
            
            
               Artikkel 3 asendatakse järgmisega:
               „Artikkel 3
               Osaindeksite koostamine ja edastamine
               1.   Liikmesriigid koostavad ja edastavad komisjonile (Eurostat) iga kuu kõik osaindeksid (I lisa), mille kaal on suurem kui üks tuhandik THHIga hõlmatud kogukulutustest. Liikmesriigid edastavad komisjonile (Eurostat) koos iga-aastase jaanuari indeksiga vastavad andmed kaalude kohta.
               2.   Peale selle koostavad ja edastavad liikmesriigid komisjonile (Eurostat) iga kuu konstantse maksumääraga arvestatud samad osaindeksid (THHI-KM). Komisjon (Eurostat) koostab tihedas koostöös liikmesriikidega juhised, mis pakuvad metoodilist raamistikku THHI-KMi ja osaindeksite arvutamiseks. Põhjendatud juhtudel ajakohastab komisjon (Eurostat) metoodikat kooskõlas Euroopa statistikasüsteemi komitee poolt heaks kiidetud menetluskorraga.
               3.   Indeksid edastatakse vastavalt komisjoni (Eurostat) poolt kehtestatud andmete ja metaandmete edastamise normidele ja korrale.”
            
         Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Määrus jõustub 2013. aasta jaanuari indeksist alates.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. veebruar 2013
      
         
            Komisjoni nimel
         
         
            president
         
         José Manuel BARROSO
         
      
   
   
      (1)  EÜT L 257, 27.10.1995, lk 1.
   
      (2)  Arvamus ei ole veel Euroopa Liidu Teatajas avaldatud.
   
      (3)  EÜT L 296, 21.11.1996, lk 8.